PIERRE MANENT ŞI TRADIȚIA GÂN DIRII EUROPENE 
DESPRE RELIGIE ŞI POLITICA 


Radu CARP 
Universitatea de Bucureşti 


În tradiția gândirii politice franceze din a doua jumătate a secolului al 
XX-lea religia a fost în majoritatea cazurilor expediată de pe poziţiile unei 
tradiții laice ca fiind o problemă depăşită. În această viziune, religia trebuie 
repudiată, deoarece ţine de absolut, este un reper în afara contingențelor 
istorice şi culturale, a căror analiză este necesar să treacă în prim-plan. 
Triumful structuralismului şi fascinația crescândă a marxismului în rân- 
durile intelectualilor francezi au făcut ca reflecția asupra religiei şi legăturii 
acesteia cu politicul să fie marginalizată. De abia în anii '80 această situa- 
ție este inversată prin lucrările unor autori precum Marcel Gauchet, Luc 
Ferry sau Alain Renaut. Interogaţia asupra temei descreştinării, mai ales 
în momentele posterioare Conciliului al II-lea din Vatican, a stimulat un 
anumit gen de cercetare istoriografică, practicată, mai ales, de Jean Delu- 
meau, ce a avut meritul de a scoate în evidenţă rolul religiei în modelarea 
marilor momente ale istoriei Franței’. 

Pierre Manent, cel mai cunoscut discipol al lui Raymond Aron, unul 
dintre puţinii filozofi ai politicului francez din secolul al XX-lea care au 
reuşit să evite tentaţia gândirii de stânga, reprezintă prin gândirea sa dez- 
voltată pe parcursul ultimilor 30 de ani în mod elocvent felul în care gân- 
direa politică franceză a început să facă loc treptat rolului religiei. Aşa cum 
vom vedea, reflecția sa nu acordă inițial importanţă relației între religie şi 
politică. Pe măsura apariției unor noi contribuţii ale sale, tratarea acestei 
teme ocupă un rol din de în ce mai important, iar perspectiva din care este 
privită această relație se diversifică. 

Manent s-a bucurat de o receptare pe măsura importanţei scrierilor sale 
în Franţa. Toate lucrările sale importante au fost traduse în limba română 
prin mijlocirea lui Cristian Preda, care semnează în majoritatea cazurilor 
comentariile ce însoțesc aceste traduceri. Cristian Preda semnează într-o 


1 Cf. Simona NICOARĂ, O istorie a secularizării. De la cetatea lui Dumnezeu la cetatea 
oamenilor, I, Accent, Cluj-Napoca 2005, 16. 

antologie a gândirii politice liberale? şi un comentariu extins la viziunea lui 
Manent expusă în cartea Cetatea omului. Datorită autorilor clasici de filo- 
zofie politică pe care îi are în vedere, Manent este asimilat atât în Franța, 
cât şi în România tradiţiei liberale a gândirii politice. Cu o singură excep- 
ție, de altfel, destul de discutabilă (Simona Nicoară’), comentatorii români 
ai operei sale nu au pus în evidenţă rolul pe care relaţia dintre religie şi 
politică o ocupă în opera lui Pierre Manent. Ne propunem să scoatem în 
evidenţă felul în care reflecția lui Manent asupra acestei relații a evoluat şi 
în ce măsură am putea vorbi de anumite teme recurente care circumscriu 
descrierea ei în gândirea lui Manent. 

În prima sa lucrare publicată, Naissances de la politique moderne. Ma- 
chiavel, Hobbes, Rousseaut, Pierre Manent tratează religia doar tangen- 
țial, în paragrafele dedicate gândirii lui Hobbes. Manent consideră că pro- 
blema convingerilor religioase ale lui Hobbes nu prezintă importanţă, însă 
se poate afirma cu certitudine că locul teologiei în opera sa creşte „pe mă- 
sură ce gândirea sa ia amploare şi contur”5. Manent încearcă să decon- 
struiască argumentul formulat de Leo Straussf, potrivit căruia Hobbes 
dezvoltă o strategie dublă în raport cu textul Bibliei: pe de o parte, încearcă 
să-şi întărească propria doctrină cu ajutorul argumentelor biblice, iar pe 
de altă parte, să submineze chiar fundamentele acesteia. Fără a merge atât 
de departe până la a afirma că Hobbes urmează fidel Biblia, Manent intro- 
duce câteva nuanțe. Există, astfel, în viziunea lui Manent o armonie între 
credința biblică şi gândirea lui Hobbes, chiar dacă această credință nu co- 
respunde canoanelor teologice. Scopul urmărit de Manent este, prin urmare, 
de a vedea în ce măsură logica gândirii sale îl determină pe Hobbes să re- 
curgă la teologia biblică şi care este funcţia pe care aceasta o îndeplineşte 
în cadrul sistemului său de filozofie politică. Concluzia sa este că teologia 
biblică nu este complementară, ci parte integrantă a filozofiei hobbesiene. 
Aceasta pune în centrul său omul, iar singurul cadru istoric disponibil în 
epoca lui Hobbes era cel biblic. Există, potrivit lui Manent, un sens hobbe- 
sian al teologiei biblice, o teologie istorică prin definiție, deoarece face dovada 


2 (Antologie, comentarii şi note de) Cristian PREDA, Liberalismul, Nemira, Bucureşti 
2000, 11-17. 

3 Este vorba de un foarte scurt comentariu asupra cărții Cetatea omului. Autoarea 
tratează relaţia religie-politică nu în sensul pe care filozoful francez însuşi îl dă, ci trage 
concluzia greşită că, în opinia lui Manent, „autonomia omului a însemnat... izgonirea creş- 
tinismului din cetate” (Simona NICOARĂ, O istorie a secularizării..., 1, 33). 

1 Payot, Paris 1977; Originile politicii moderne. Machiavelli/Hobbes/Rousseau, tr. Ale- 
xandra Ionescu, Nemira, Bucureşti 2000. 

5 Pierre MANENT, Originile politicii moderne. Machiavelli/Hobbes/Rousseau, 122. 

ê Leo STRAUSS, The political philosophy of Hobbes: Its basis and its genesis, The Univer- 
sity of Chicago Press, Chicago & London 1966, 78. 

unui „recurs la istorie implicat de viziunea modernă a omului””. Relaţiona- 
rea între teologie-Biblie-om-istorie în explicarea gândirii lui Hobbes este pen- 
tru prima oară pusă în lumină de Manent, ceea ce face ca viziunea sa asupra 
acestui autor să fie total diferită de cea a altor istorici ai ideilor politice. 

Pentru prima oară relaţia între religie şi politică în gândirea lui Pierre 
Manent este relevată în cartea Histoire intellectuelle du liberalismet, pu- 
blicată în 1987. 

Manent consideră că există trei modele pe baza cărora Europa şi-a con- 
stituit organizarea politică: Cetatea, Imperiul, Biserica. Cea din urmă nu 
poate fi plasată pe acelaşi plan cu primele două, deoarece nu-şi propune să 
organizeze viața politică a oamenilor, însă dezvoltarea politică a Europei 
nu poate fi înțeleasă decât ca suma răspunsurilor la problemele ridicate de 
Biserică. Aceasta este, potrivit lui Manent, problema teologico-politică a 
Europei. Biserica este importantă ca formă de organizare şi din punct de 
vedere politic, pentru că de multe ori, în absenţa unei autorităţi, generată 
de căderea Imperiului Roman, a fost chemată să îndeplinească şi o funcție 
socială şi politică. Manent consideră că întreaga istorie a Europei a fost 
marcată de o contradicţie internă a Bisericii: pe de o parte, mântuirea nu 
ţine de această lume, însă, pe de altă parte, Biserica are datoria de a con- 
trola tot ce ar pune în pericol mântuirea. Cum Biserica şi-a revendicat 
dreptul de a controla acțiunile oamenilor, inclusiv ale conducătorilor poli- 
tici, a trebuit să revendice puterea supremă, plenitudo potestatis. Astfel, 
ecclesia christiana începe a fi considerată singura res publica, formă de 
organizare a politicului. Manent se referă în numeroase rânduri la Biserică, 
însă pune accentul pe Biserica Catolică; argumentul ar fi acela că abia la 
sfârşitul secolului al XI-lea, prin urmare, ulterior schismei dintre ortodocşi 
şi catolici, începe să fie resimțită problema teologico-politică a Europei 

Biserica nu a vrut să impună nici Cetatea, nici Imperiul şi nici rezulta- 
tul combinației între cele două - monarhia —, ci să-şi exercite controlul 
asupra tuturor regimurilor politice. Evoluţia formelor de organizare poli- 
tică devine din acest motiv istoria reacțiilor la pretenţiile Bisericii. Pe mă- 
sură ce organizarea politică a Europei a avansat, s-a renunțat la modelul 
Imperiului. În viziunea lui Manent, chiar dacă Biserica nu doreşte o iden- 
tificare cu o formă sau alta de regim politic, cea care îi corespunde este 
imperiul. Imperiul Bizantin este pentru Manent, ca şi pentru Joseph de 
Maistre, contraponderea la ascensiunea spirituală a Romei. Această expli- 
caţie nu corespunde însă întru totul realității: Bizanțul nu a renunţat ni- 
ciodată la pretenţia de centru spiritual al creştinătăţii. 


7 Pierre MANENT, Originile politicii moderne. Machiavelli/Hobbes/Rousseau, 152. 
8 Calmann - Lévy, Paris 1987; Istoria intelectuală a liberalismului, tr. Mona Antohi şi 
Sorin Antohi, Humanitas, Bucureşti 1992. 

Pentru că Imperiul este contraponderea Bisericii, o dată cu dispariția sa 
singura formă politică rămasă compatibilă este monarhia. Astfel s-ar explica 
întemeierea teoretică în dreptul divin a multor monarhii din Europa în 
perioada Evului Mediu. Monarhia, în forma sa europeană, este pentru Ma- 
nent „uniunea dintre Tron şi Altar”, regele este „bun creştin şi fiu supus 
al Bisericii”. 

La o lectură superficială, Manent încearcă prin această carte doar să 
descrie gândirea liberală a unor autori precum Machiavelli, Hobbes, Locke, 
Montesquieu, Rousseau, Constant, Guizot etc. Manent încearcă prin Isto- 
ria intelectuală a liberalismului să aprofundeze grila sa de lectură a auto- 
rilor clasici ai filozofiei politice, expusă în Originile politicii moderne. Ma- 
chiavelli/Hobbes/Rousseau. Această carte poate fi citită însă şi într-o altă 
cheie de interpretare. În prefață Manent expune ceea ce numeşte „cea mai 
răspândită opinie”, potrivit căreia „dezvoltarea politicii moderne poate fi 
descrisă ca «secularizare»”. Două argumente pot întemeia această opi- 
nie: religia creştină este deposedată de puterea sa politică, proces facilitat 
de Revoluţia Franceză; principiile a ceea ce Manent numeşte „politica 
nouă” - drepturile omului, libertatea de conştiinţă, suveranitatea poporu- 
lui — au fost concepute în contradicţie cu creştinismul, iar secularizarea 
oferă ocazia dezvoltării acestor principii în afara creştinismului. Intere- 
sant este că Manent nu identifică în această etapă alternativa la opinia pe 
care o expune şi căreia îi enunţă argumentele şi nici nu afirmă că aceasta 
ar fi opinia pe care o susține. Omisiunea poate fi explicată doar prin lectura 
combinată a începutului şi sfârşitului acestei cărți. După analiza autorilor 
mai sus menţionaţi, rezultă o contradicţie la care multe secole nu i s-a gă- 
sit un răspuns, cea între natură şi lege. Proiectul modernităţii este cel care 
dă pentru prima dată un răspuns la această contradicție. Pentru Manent 
primul autor care a încercat să depăşească contradicţia natură-lege prin 
postularea istoriei ca opus al acesteia este Rousseau. Modernitatea face 
posibilă apariția unei noi contradicții, cea între „istorie” şi „revoluţie”, iar 
conceptul de națiune a apărut pentru a face posibilă atât istoria, cât şi re- 
voluția. În secolul al XX-lea eşecul comunismului a dat o lovitură de grație 
speranțelor puse în conceptul de revoluție, iar eşecul național-socialismului 
„a distrus siguranța de sine a națiunii europene”™. Trăim astfel într-o pe- 
rioadă în care concepte precum monarhie, revoluție sau națiune nu mai 
pot avea sensul lor originar şi devin din ce în ce mai puțin operante în Eu- 
ropa. Astfel, singurul concept care poate rămâne relevant pentru organizarea 
politică este religia creştină, chiar dacă a suferit acelaşi proces de erodare 


? Pierre MANENT, Istoria intelectuală a liberalismului, 23. 
10 Pierre MANENT, Istoria intelectuală a liberalismului, 14. 
1 Pierre MANENT, Istoria intelectuală a liberalismului, 176. 

lentă, datorată naturii societăţii civile şi legilor statului. Este vorba însă, 
în viziunea lui Manent, de o erodare mult mai redusă decât în cazul altor 
concepte, ceea ce este echivalent cu a spune că nu trebuie supraestimat 
fenomenul secularizării în Europa. Astfel, Manent oferă o replică indirectă 
la ceea ce numea în introducerea acestei cărți „cea mai răspândită opinie” 
— aceea potrivit căreia secularizarea ar fi un fenomen ireversibil al istoriei 
europene. 

În cartea La cité de l'homme!, Manent revine asupra teoriilor politice 
enunțate de Montesquieu şi Locke, ambii tratați şi în Istoria intelectuală a 
liberalismului, însă analiza sa se face dintr-o altă perspectivă. Manent tra- 
tează, de exemplu, tema relaţiei dintre religie şi lege la Montesquieu. Por- 
nind de la un citat al acestui autor, potrivit căruia legile trebuie să dea 
porunci, nu sfaturi, iar religia mai multe sfaturi şi mai puţine porunci, 
Manent consideră că acest text reia o distincție sfaturi-porunci „tradițio- 
nală în religia catolică” 13. Manent îi acordă credit lui Montesquieu, cu ur- 
mătorul amendament: religia oferă sfaturi, dar nu încetează să revendice 
dreptul de a porunci în domenii importante, astfel încât legea religioasă să 
fie, cel puţin parţial, o componentă a legii politice. Contradicţia între po- 
runci şi sfaturi este doar aparentă pentru Manent; în plus, această opoziţie 
nu oferă un răspuns la „dezvoltarea despotismului regal... în cadrul religios 
şi tradițional al monarhiei continentale”, În acest mod, Manent revine la 
teza enunțată în Istoria intelectuală a liberalismului: monarhia a fost, pen- 
tru o perioadă îndelungată, singura formă politică compatibilă cu Biserica. 

În Cetatea omului, Manent dezvoltă pentru prima oară o temă care va fi 
aprofundată în următoarele sale cărți, cea a separaţiilor, considerată a fi 
tipică modernității: separația puterilor în stat, diviziunea societăţii în gru- 
puri şi cea a Bisericii creştine în diverse religii!5. Această idee este dezvol- 
tată de Manent pornind de la un citat al lui Adam Ferguson, expus în An 
Essay on the History of Civil Society (1'167)*. Încă de la acea dată Ferguson 
considera că trăim în „vârsta separărilor”. Ideea este reluată într-o altă 
parte a acestei cărți, cea în care Manent dezvoltă ideea separării între stat 
şi societate: o dată cu apariția acestei separări legea nu mai garantează 
bunurile umane, ci libertatea. Astfel, în locul religiei ca parte a legii politice 
apare conceptul de libertate religioasă”. 


122 Fayard, Paris 1994; Cetatea omului, tr. Ioana Popa şi Cristian Preda, Babel, Bucureşti 
1998. 

13 Pierre MANENT, Cetatea omului, 100. 

14 Pierre MANENT, Cetatea omului, 103. 

15 Pierre MANENT, Cetatea omului, 102. 

16 Hard Press, 2006. 

11 Pierre MANENT, Cetatea omului, 211. 

Locke este un alt autor clasic care se bucură în Cetatea omului de o ana- 
liză diferită de cea din Istoria intelectuală a liberalismului. Bazându-se pe 
aceeaşi distincție între porunci şi sfaturi, Manent consideră că Locke „a 
reuşit să facă loc în doctrina sa morală poruncilor şi îndemnurilor 
creştine”!5. Prin urmare, în viziunea lui Locke expusă de Manent, omul 
evită absența binelui şi, în particular, absenţa lui Dumnezeu. 

Într-o altă parte a acestei cărţi, Manent tratează concepţia potrivit că- 
reia Dumnezeu este autor al legii, pornind de la constatarea că o asemenea 
idee este comună atât religiei creştine, cât şi celei iudaice, fiind în acelaşi 
timp de neînțeles pentru democrația greacă". Pentru greci fiecare cetă- 
ţean putea fi în egală măsură comandant şi comandat, arkhon şi arkhome- 
nos, în timp ce ideea potrivit căreia omul îşi poate porunci sieşi este străină 
creştinismului. Chiar dacă, prin intermediul politicii moderne, omul se gu- 
vernează pe sine prin faptul că există unele instituţii ce elaborează legile şi 
altele care le aplică, există anumite „interdicții divine” care autolimitează 
libertatea de acțiune a omului. 

În cartea Cours familier de philosophie politique, Manent dezvoltă 
teoria „vârstei separărilor”, incipientă în Cetatea omului. Manent afirmă 
de această dată că separațiile reprezintă o caracteristică a democraţiilor şi 
chiar că democraţia însăşi ca regim politiceste o „organizare aseparaţiilor”?!. 
Acest tip de organizare ar face, în viziunea lui Manent, diferența între de- 
mocraţie şi toate celelalte regimuri politice care nu cunosc separaţiile. Re- 
luând ideile lui Ferguson, Manent consideră că există şase astfel de separa- 
ţii în democrație: cea a profesiunilor (diviziunea muncii); a puterilor; a 
Bisericii de stat; a societăţii civile de stat; între reprezentat şi reprezen- 
tant; între fapte şi valori”, cu precizarea că aceste categorii „se intersec- 
tează deseori şi se consolidează întotdeauna”. Astfel, separaţia dintre 
Biserică şi stat ar fi la origini un caz particular de separație între societate 
şi stat, care a căpătat pe parcursul timpului un grad ridicat de autonomie. 
Momentul în care ia naştere acest nou tip de separație ar coincide pentru 
Manent cu cel în care „Biserica a părăsit guvernarea”. Această precizare 
este făcută de Manent cu scopul de a anticipa o eventuală critică, anume că 
în Cetatea omului menţiona un alt tip de separare specifică modernităţii, 


18 Pierre MANENT, Cetatea omului, 161. 

1 Pierre MANENT, Cetatea omului, 224. 

% Librairie Artheme Fayard, Paris 2001; O filosofie politică pentru cetățean, tr. Mona 
Antohi, Humanitas, Bucureşti 2003. 

21 Pierre MANENT, O filosofie politică pentru cetăţean, 23. 

22 Pierre MANENT, O filosofie politică pentru cetăţean, 25. 

23 Pierre MANENT, O filosofie politică pentru cetăţean, 36. 

care are în centrul ei Biserica, separare pe care nu o mai găsim enunțată în 
cele şase categorii din O filosofie politică pentru cetățean. 

Tema separaţiei dintre stat şi Biserică ocupă un capitol întreg al acestei 
cărți, dovadă a interesului crescând al lui Manent pentru relaţia dintre 
religie şi politică. În opinia lui Manent, istoria europeană, începând cu se- 
colul al XI-lea şi culminând cu secolul al XX-lea, are în centru relația ade- 
sea conflictuală între puterea politică şi cea religioasă. O dată cu separația 
dintre Biserică şi stat, garantată, de exemplu, prin legea franceză asupra 
laicităţii din 1905, se părea că această relaţie o fost rezolvată în mod satis- 
făcător. În ultima perioadă însă premisele legii laicităţii au început să fie 
contestate. Prezența masivă în Franţa a credincioşilor unei religii care re- 
fuză separaţia între Biserică şi stat (musulmanii) pune statul în fața unei 
situaţii pe care o considera ca aparținând definitiv trecutului. Se încearcă 
a li se impune musulmanilor un tip de separație care a fost impusă catoli- 
cilor în urmă cu un secol, fără a se ține cont de particularităţile unei religii 
sau alta. În opinia lui Manent, asimilarea în mod fals a comportamentului re- 
ligios în cazul a două religii diferite stă la baza controversei „şalului islamic”. 

În general, în lucrările sale Manent refuză să intre în polemică cu autorii 
contemporani, preferând să trateze, uneori polemic, aproape exclusiv gân- 
direa autorilor clasici. O filozofie politică pentru cetățean este, în acest 
sens, o excepție: Manent dedică ample pasaje în discuția sa despre separa- 
ţia între Biserică şi stat analizei făcute de Marcel Gauchet în lucrarea La 
religion dans la democratie. Parcours de la laïcité”. 

Potrivit lui Gauchet, în prezent religia se află în proces de transformare, 
iar acest proces este denumit „ieşirea din religie”. Gauchet consideră că 
termeni precum secularizare sau laicizare nu descriu în mod adecvat acest 
proces, deoarece cele două noțiuni ar avea origini ecleziastice şi provin din 
efortul Bisericii de a se defini prin contrast, desemnând ceea ce nu aparține 
acesteia. Fenomenul „ieşirii din religie” ar fi descris de secundarizare (or- 
dinea politică nu mai este supusă unor scopuri religioase) şi privatizare 
(religia nu mai este dominantă în spaţiul public). În O filosofie politică 
pentru cetățean, Manent expune teoria lui Gauchet, ajungând la aceeaşi 
concluzie: ne aflăm în plin proces de transformare a religiei. Manent merge 
însă mai departe decât Gauchet pe această linie de interpretare, afirmând 
că transformarea religiei a atras o „absorbţie a religiei în democrație”%, iar 
la rândul ei, absorbţia a antrenat transformarea formei predominante de 
regim politic — republica. Realizarea proiectului republican şi-a pierdut 


2 Gallimard, Paris 1998; Ieşirea din religie, tr. Mona Antohi, Humanitas, Bucureşti 
2006. 

25 Marcel GAUCHET, Ieşirea din religie, 12 ş.u. 

26 Pierre MANENT, O filosofie politică pentru cetăţean, 41. 

adversarul care îi dădea sens, iar din acest motiv proiectul republican nu 
va mai fi de actualitate. În viziunea lui Manent, a existat multă vreme o 
dispută între republică - autonomia colectivă - şi religie — heteromonia 
colectivă —, care s-a finalizat prin a produce triumful autonomiei individu- 
ale a cetățeanului”. 

Cea mai dezvoltată parte a reflecției lui Manent asupra relației dintre 
religie şi politică se regăseşte în cea mai recentă carte a sa, La raison des 
nations. Reflections sur la democratie en Europe”, publicată în 2006. În 
prefața acestei cărți Manent îşi avertizează cititorul asupra abordării sale, 
întrucâtva atipică cu restul cărților publicate: „religia sau, mai precis, re- 
ligiile ocupă multe din paginile de mai jos. S-ar putea ca acest fapt să vă 
surprindă”. Dacă până la acest volum Manent dezvoltase teoria separaţiei 
între Biserică şi stat ca o caracteristică a regimurilor politice moderne, 
fără a face judecăţi de valoare suplimentare, în Rațiunea naţiunilor — re- 
flecţii asupra democrației în Europa, afirmă în mod explicit opţiunea sa: 
„domeniul politic şi cel religios nu sunt niciodată complet separate. ÎI pu- 
tem înţelege pe fiecare dintre ele doar dacă nu le separăm”>. 

Manent formulează în această carte un alt posibil răspuns la teoria „ie- 
şirii din religie” lansată de Gauchet. Dacă în O filosofie politică pentru ce- 
tățean Manent părea a fi de acord cu premisele lui Gauchet, ajungând în 
cele din urmă la concluzii despre care putem spune că sunt complementare 
acestei teorii, în Rațiunea națiunilor — reflecții asupra democraţiei în Eu- 
ropa, Manent adoptă o perspectivă diferită. Fără a da referințe bibliografice 
explicite, Manent se rezumă la a constata că se discută în momentul de 
față două teorii contradictorii: cea a declinului religiei, dar şi cea a „reîn- 
toarcerii religiosului”. Manent nu ne comunică, de fapt, ce fel de teorie ar 
fi mai adecvată descrierii realităţii prezente. Evitarea unui răspuns tran- 
şant este justificată de faptul că religia este un sentiment subiectiv care 
este din acest motiv imposibil de transcris într-o paradigmă strict obiectivă; 
o asemenea încercare ar semăna pentru Manent cu „dorința de a fotografia 
un foc zglobiu”%. 

Singura formă de înțelegere obiectivă a religiei este cea care consideră 
religia drept fapt politic. Orice alte forme de acest gen nu ajută descifrării 
lumii contemporane. Pentru a justifica un asemenea punct de vedere, Manent 


21 Asupra teoriei lui Gauchet, precum şi în legătură cu analiza pe care o face Manent 
acesteia, cf. Radu Carr, Proiectul politic european, Editura Universităţii din Bucureşti, Bu- 
cureşti 2006, 92-96. 

2% Gallimard, Paris 2006; Rațiunea națiunilor — reflecții asupra democrației în Europa, 
traducere şi postfață de Cristian Preda, Nemira, Bucureşti 2007. 

29 Pierre MANENT, Rațiunea națiunilor — reflecții asupra democraţiei în Europa, 9. 

30 Pierre MANENT, Rațiunea națiunilor — reflecții asupra democraţiei în Europa, 76. 

porneşte de la o constatare vizibilă: „lumea de azi se organizează în funcţie 
de polarităţi politice care acoperă divizări religioase”*!. Există, astfel, un 
conflict între Occidentul creştin şi Islam, însă Manent atrage atenţia că 
acest conflict nu este unul între civilizații. În concepția lui Manent, nu pot 
exista conflicte între civilizaţii, ci doar între corpurile politice. Problema 
fundamentală a Islamului este că „nu şi-a găsit forma politică”*?. Religia 
musulmană a avut o formă de organizare politică ce i-a corespuns — Impe- 
riul. Din moment ce din 1924 nu mai există Imperiul Otoman, ultima formă 
de Imperiu a Islamului, acesta a devenit „un imperiu fără împărat” şi se 
află în căutarea unei forme politice care să îl reprezinte. Manent afirma în 
Istoria intelectuală a liberalismului că Imperiul este forma politică cea mai 
apropiată de idealurile Bisericii. Prin Rațiunea națiunilor — reflecții asu- 
pra democraţiei în Europa, Imperiul este asimilat cu forma politică ce co- 
respunde nu numai religiei creştine, ci şi celei musulmane. 

În Istoria intelectuală a liberalismului, Manent vorbea despre impactul 
redus al conceptului de naţiune în Europa după eşecul ideologiilor care 
puneau în centrul lor acest concept, iar în O filosofie politică pentru cetă- 
fean trata tema inadecvării legii franceze a laicităţii la contextual actual. 
În Rațiunea naţiunilor — reflecții asupra democraţiei î în Europa, cele două 
comentarii sunt însumate, astfel încât Manent afirmă că din momentul în 
care înțelegerea conceptului de națiune s-a schimbat, laicitatea ca politică 
de stat nu-şi mai găseşte rațiunea. Cu alte cuvinte, „statul laic nu poate 
supraviețui statului-națiune”:. Dacă anterior Manent punea în discuţie 
doar dificultăţile de integrare ale comunităţii musulmane într-un stat laic 
precum Franța, de această dată analiza sa se extinde — în premieră în ca- 
drul operei lui Manent - şi asupra religiei iudaice. Manent porneşte de la 
exemplul lui Marc Bloch, care considera în 1941 că, de fapt, calitatea sa de 
evreu nu este un obstacol în calea identificării sale cu națiunea franceză; 
astăzi paradigma de raportare la sentimentul național este schimbată, din 
moment ce crearea statului Israel a indus o nouă formă de raportare a 
evreilor la stat şi națiune”. 

Manent abordează tangenţial în această carte şi problema originilor 
creştine ale Europei, care a generat în ultima vreme numeroase controverse 
politice. Pentru Manent a afirma că „Europa este creştină” nu este acelaşi 
lucru cu a spune că „europenii sunt creştini”; numai cea din urmă consta- 
tare nu are o corespondenţă în realitate. Europa este creştină, iar această 


31 Pierre MANENT, Rațiunea națiunilor — reflecții asupra democraţiei în Europa, 11. 
32 Pierre MANENT, Rațiunea națiunilor — reflecții asupra democraţiei în Europa, 80. 
33 Pierre MANENT, Rațiunea națiunilor — reflecții asupra democraţiei în Europa, 84. 
34 Pierre MANENT, Rațiunea națiunilor — reflecții asupra democraţiei în Europa, 81. 
35 Pierre MANENT, Rațiunea națiunilor — reflecții asupra democraţiei în Europa, 88 s.u. 

realitate poate fi înțeleasă şi acceptată şi de către cei care nu aparţin reli- 
giei creştine®®. 

Rațiunea naţiunilor — reflecții asupra democraţiei în Europa mai insti- 
tuie o premieră în gândirea lui Manent, anume comentariul care vizează 
explicit Biserica Catolică. Am văzut că în multe ocazii (însă nu în toate 
cazurile) prin „Biserică” Manent desemnează Biserica Catolică. În ultima 
sa carte regăsim o referință explicită la adresa Bisericii Catolice. Manent 
porneşte de la constatarea că noua doctrină a Bisericii Catolice se declară 
împotriva aplicării pedepsei cu moartea de către state”. În trecut Biserica 
Catolică se pronunța doar pentru respectarea comandamentului biblic „să 
nu ucizi”, fără a-i contesta statului acest privilegiu. Această schimbare de 
abordare este considerată de Manent drept un semn al faptului că Biserica 
Catolică încearcă să erodeze, în alte forme decât în trecut, autoritatea sta- 
telor. Cu alte cuvinte, „prin aceste noi învățături Biserica Romei nu face 
decât să continue, în condiții noi, lupta dintre sacerdoțiu şi Imperiu”*E. 

În concluzie, felul în care Manent abordează relaţia religie-politică poate 
fi rezumat în câteva teze cum ar fi: 

- relaţia între Biserică şi diferitele forme de organizare politică din isto- 
ria Europei: Cetate, Imperiu, Monarhie; 

— singurul concept relevant pentru organizarea politică este religia creg- 
tină, din cauza eşecului doctrinelor totalitare care au făcut inoperabile 
concepte precum revoluție sau națiune şi, indirect, conceptul de istorie; 

— secularizarea nu este un proces ireversibil în Europa; 

- relaţia porunci-sfaturi, prezentă în gândirea politică clasică, traduce 
relaţia religie-politică; 

— trăim în „vârsta separărilor”; una dintre aceste separări este cea din- 
tre Biserică şi stat; 

- separația Biserică-stat nu a fost rezolvată satisfăcător în Franța; ast- 
fel se explică refuzul integrării în societate, practicat de musulmani; 

-ne aflăm în plin proces de transformare a religiei; proiectul republican 
şi-a pierdut sensul datorită transformării adversarului său - religia; 

- consecința acestui proces de transformare a religiei este aceea că sta- 
tul laic nu poate supraviețui statului-națiune; 

— politica şi religia nu sunt complet separate; 

- Islamul nu şi-a găsit forma politică adecvată după dispariția Imperiului 
ca formă de organizare statală a musulmanilor; 

-relația între religia iudaică, stat şi naţiune; 

- chestiunea identităţii creştine a Europei; 


3 Pierre MANENT, Rațiunea naţiunilor — reflecții asupra democraţiei în Europa, 108-109. 
? 3 3 3 Ei > 

— Biserica Catolică doreşte în prezent să erodeze autoritatea statului cu 
alte mijloace decât în trecut. 


Prin temele pe care le abordează pentru a scoate în evidenţă relaţia re- 
ligie-politică şi prin felul în care interpretează, de multe ori în corelație cu 
această relaţie, temele clasice ale liberalismului pentru a le încadra în per- 
spectiva modernității, Pierre Manent se înscrie în descendența directă a 
unor autori precum Benjamin Constant, Francois Guizot sau Edouard La- 
boulaye. 


